確然雪中見過
作者：朱松
朝代：宋

paragraphs: 雨斷雪將墮，天低雲可攀。
誰穿東郭履，來款山陰關。
故人金公子，身窶心甚閑。
道機久純熟，世味飽險艱。
一杯不可緩，軟此雙脚頑。
未忘膜外境，忽湧胸中山。
白眼槩六合，誰云書生孱。
萬類宅天壤，細觀真市闤。
攫金掩醉眼，倚門眩朱顔。
哀哉兒女態，今古可笑訕。
坐令一世豪，偃蹇棲茅菅。
先生談天舌，久挂屋壁間。
置之且默坐，觀我無所還。
紛紛造物機，顛倒轉愚姦。
於我何所歉，莫歎簞瓢慳。